สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 27 ก.พ. 61
27 ก.พ. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นติดต่อกันเป็นวันที่ 3 เมื่อคืนนี้ (26 ก.พ.) ขานรับตลาดพันธบัตรสหรัฐที่เริ่มมีเสถียรภาพ นอกจากนี้ การพุ่งขึ้นของหุ้นกลุ่มเทคโนโลยียังเป็นอีกปัจจัยที่ช่วยหนุนตลาดหุ้นนิวยอร์กปิดในแดนบวก ขณะที่นักลงทุนจับตาแถลงการณ์ของนายเจอโรม พาวเวล ประธานธนาคารกลางสหรัฐ (เฟด) ต่อสภาคองเกรสสหรัฐในวันนี้ และวันพฤหัสบดีนี้
ดัชนีเฉลี่ยอุตสาหกรรมดาวโจนส์ปิดที่ 25,709.27 จุด พุ่งขึ้น 399.28 จุด หรือ +1.58% ดัชนี S&amp;P500 ปิดที่ 2,779.60 จุด เพิ่มขึ้น 32.30 จุด หรือ +1.18% และดัชนี Nasdaq ปิดที่ 7,421.46 จุด เพิ่มขึ้น 84.07 จุด หรือ +1.15%
 
ตลาดหุ้นยุโรปปิดบวกเมื่อคืนนี้ (26 ก.พ.) โดยการพุ่งขึ้นอย่างต่อเนื่องของตลาดหุ้นวอลล์สตรีทได้กระตุ้นให้นักลงทุนเข้าซื้อสินทรัพย์เสี่ยงอย่างคึกคัก ขณะที่นักลงทุนจับตานายเจอโรม พาวเวล ประธานธนาคารกลางสหรัฐ (เฟด) ซึ่งจะกล่าวแถลงการณ์รอบครึ่งปีว่าด้วยนโยบายการเงินและภาวะเศรษฐกิจสหรัฐต่อสภาคองเกรสสหรัฐในวันนี้ และวันพฤหัสบดีนี้
ดัชนี Stoxx Europe 600 เพิ่มขึ้น 0.5% ปิดที่ 383.06 จุด
ดัชนี CAC-40 ตลาดหุ้นฝรั่งเศสปิดที่ 5,344.26 จุด เพิ่มขึ้น 26.89 จุด หรือ +0.51% ดัชนี DAX ตลาดหุ้นเยอรมันปิดที่ 12,527.04 จุด เพิ่มขึ้น 43.25 จุด หรือ +0.35% และดัชนี FTSE 100 ตลาดหุ้นลอนดอนปิดที่ 7,289.58 จุด เพิ่มขึ้น 45.17 จุด หรือ  +0.62%
 
ตลาดหุ้นลอนดอนปิดบวกเมื่อคืนนี้ (26 ก.พ.) โดยได้แรงหนุนจากการทะยานขึ้นอย่างต่อเนื่องของตลาดหุ้นวอลล์สตรีท หลังจากตลาดพันธบัตรของสหรัฐเริ่มมีเสถียรภาพ นอกจากนี้ ตลาดหุ้นลอนดอนยังได้ปัจจัยบวกจากข่าวที่ว่า พรรคฝ่ายค้านของอังกฤษได้ออกมาสนับสนุนให้อังกฤษทำข้อตกลงกับสภาพยุโรป (EU) เพื่อจะช่วยให้อังกฤษสามารถเข้าถึงตลาดของ EU ได้ หลังจากที่อังกฤษแยกตัวออกจาก EU แล้ว
ดัชนี FTSE 100 ตลาดหุ้นลอนดอนปิดที่ 7,289.58 จุด เพิ่มขึ้น 45.17 จุด หรือ +0.62%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (26 ก.พ.) หลังจากซาอุดิอาระเบียให้คำมั่นว่าจะเดินหน้าปรับลดกำลังการผลิตน้ำมัน นอกจากนี้ สัญญาน้ำมันดิบยังได้แรงหนุนจากข่าวการปิดแหล่งน้ำมัน เอล ฟีล ในประเทศลิเบีย รวมทั้งสต็อกน้ำมันดิบของสหรัฐที่ปรับตัวลงสวนทางกับการคาดการณ์ของนักวิเคราะห์
สัญญาน้ำมันดิบ WTI ส่งมอบเดือนเม.ย. เพิ่มขึ้น 36 เซนต์ หรือ 0.6% ปิดที่ 63.91 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย. เพิ่มขึ้น 19 เซนต์ หรือ 0.3% ปิดที่ 67.50 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (26 ก.พ.) เนื่องจากการอ่อนค่าของสกุลเงินดอลลาร์ได้เพิ่มความน่าดึงดูดให้กับสัญญาทองคำ นอกจากนี้ การปรับตัวลงอย่างต่อเนื่องของอัตราผลตอบแทนพันธบัตรรัฐบาลสหรัฐ ยังเป็นอีกปัจจัยที่ช่วยหนุนสัญญาทองคำดีดตัวขึ้นด้วย
สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 2.5 ดอลลาร์ หรือ 0.19% ปิดที่ 1332.80 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 6.6 เซนต์ หรือ 0.40% ปิดที่ 16.55 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 3 ดอลลาร์ หรือ 0.30% ปิดที่ 1,001.80 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 14.05 ดอลลาร์ หรือ 1.3% ปิดที่ 1,054.60 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินยูโร ในการซื้อขายที่ตลาดปริวรรตเงินตรานิวยอร์กเมื่อคืนนี้ (26 ก.พ.) โดยดอลลาร์ปรับตัวลงตามทิศทางอัตราผลตอบแทนพันธบัตรสหรัฐที่ชะลอตัวลงอย่างต่อเนื่อง ขณะที่นักลงทุนจับตานายเจอโรม พาวเวล ประธานธนาคารกลางสหรัฐ (เฟด) ซึ่งจะกล่าวแถลงการณ์รอบครึ่งปีว่าด้วยนโยบายการเงินและภาวะเศรษฐกิจสหรัฐต่อสภาคองเกรสสหรัฐในวันนี้ และวันพฤหัสบดีนี้
ยูโรแข็งค่าขึ้นสู่ระดับ 1.2310 ดอลลาร์ จากระดับ 1.2298 ดอลลาร์ ขณะที่เงินปอนด์อ่อนค่าลงแตะระดับ 1.3966 ดอลลาร์ จากระดับ 1.3969 ดอลลาร์ และดอลลาร์ออสเตรเลียแข็งค่าขึ้นแตะระดับ 0.7850 ดอลลาร์สหรัฐ จากระดับ 0.7835 ดอลลาร์สหรัฐ
ดอลลาร์แข็งค่าขึ้นเมื่อเทียบกับเงินเยนที่ระดับ 106.93 เยน จากระดับ 106.73 เยน และแข็งค่าขึ้นเมื่อเทียบกับฟรังก์สวิสที่ระดับ 0.9380 ฟรังก์ จากระดับ 0.9361 ฟรังก์